(آزمانک,, موکل،، آزاد گل کلگی )
گزّو مرچی سک گل ءَ بال ات، چیاکہ مرچی آئی ءِ بچ میروک ءَ دہ ءِ چکاس گوں جوانیں نمبراں پاس کتگ ات- آئی ءِ دیریگیں دل ءِ مراد پیلہ بیتگ ات-چیاکہ آ یک نیزگاریں مردمے ات- آئی ءَ بازیں جنجال ءَ پد وتی بچ ءَ را دہ جماعت وانینتگ ات-میروک ءَ گوں وانگ ءُ زانگ ءَ بازیں ھُب ءُ واھگے است ات-پمیشکا آئی ءَ مسٹری ءِ انٹرویو دات کہ آ سوبین بیت- میروک ءِ دل ءِ مراد مدام ھمیش ات کہ ھر انسان چہ وانگ ءِ گنج ءَ بے بھر مہ بیت-آ گوں دلجمی ءَ وتی کار ءَ گوازینگ ءَ ات-
یکروچے میروک ءِ پت گزّو ءِ جاور ھراب بیت اَنت ءُ آ روچ پہ روچ لاچار بیان اَت- میروک ءَ وھدے وتی پت ءِ ھال دیست آ سکّ نگیگ بوت ءُ وتی پت ئِے میتگ ءِ طیبیبے ءِ گوْرا پہ علاج ءَ بُرت ئِے-بلے طبیب ءَ گُشت کہ اے منی علاج ءَ چہ آ دیم انت-ترا پہ علاج ءَ مزنیں طرف طبیب ءِ گورا شھر ءَ برگ لوٹ ایت-اگاں زوت علاج نہ کت گڑا تئی پت ترا یل دنت روت-گوں اے ھبر ءَ میروک سک پژمُردگ بوت، بلے میروک ءِ نیزگاری آئی ءَ اے موہ دیگ ءَ نہ ات کہ آ وتی پت ءَ پہ علاج ءَ جوانیں طبیب ءِ گوْرا بہ بارت-بلے پدا ھم آئی ءَ دل ڈڈ کت کہ آ گوں ھمے نیزگاری ءَ وتی پت ءِ علاج ءَ الّم ءَ کنت-
 بلے یک دگہ چکاسے آئی ءِ دیم ءَ چو آھنی دیوال ءِ مِک ات-چیاکہ آ یک سرکاری نوکرے ات-آئی ءِ واستا موکل گرگ الّمی ات-آ اے ھم سرپد ات کہ من ءَ ارزانی ءَ موکل نہ رسیت-بلے پدا ھم آئی ءَ یک درخواستے دات کہ من ءَ بیست روچ ءِ موکل بدئت-
 میروک ودار ءَ ات کہ کدی من ءَ موکل رسیت کہ من وتی پت ءَ علاج ءَ بہ براں، بلے یک شپے اناگت ءَ آئی ءِ پت ءِ ارواہ ملکموت ءَ دستگیر کت-میروک وتی پت ءِ مرگ ءَ سک دلپدرد بوت-چار پنچ روچ ءَ پد آئی ءَ ھال رست کہ سرکار ءَ آئی ءِ بیست روچ ءِ موکل منظور کتگ اَنت-ھمے گپ ءِ اشکنگ ءَ آئی ءِ چمّانی ارس ترْمپ ترمپ ءَ آئی ءِ انارکانی سرا رچان اتنت ءُ آ پہ وتی نیزگاری ءُ بے وسی ءَ اپسوز ورگ ءَ ات-
گوں طارق پیشوکانی ءِ منہ واری ءَ